b'\n_START_ARTICLE_\n\xc3\x96ssur Skarph\xc3\xa9\xc3\xb0insson\n_START_SECTION_\nUddannelse og forskning\n_START_PARAGRAPH_\nHan er vokset op i Reykjav\xc3\xadk og tog studentereksamen fra Menntaskolinn i Reykjavik i 1973. \xc3\x96ssur studerede derefter biologi ved Islands Universitet og afsluttede sine studier med en bachelor-grad i 1979, hvorefter han specialerede sig i akvakultur og modtog en doktorgrad fra University of East Anglia i 1983 for afhandlingen "The effect of photoperiod on the growth of the rainbow trout"._NEWLINE_Derefter drog han hjem til Island og var 1984-87 redakt\xc3\xb8r for Folkealliancens dagblad \xc3\x9ej\xc3\xb3\xc3\xb0viljinn, hvorefter han bestred et \xc3\xa5rsvikariat som lektor i biologi ved Island Universitet. I 1989 blev han vicedirekt\xc3\xb8r for Reykv\xc3\xadskrar endurtryggingar.\n_START_SECTION_\nPolitisk karriere\n_START_PARAGRAPH_\n\xc3\x96ssur blev valgt til Altinget i 1991 for Islands Socialdemokratiske Parti, hvis gruppeformand han var indtil han blev minister i 1993. Han var milj\xc3\xb8minister 1993-1995. I de f\xc3\xb8lgende \xc3\xa5r vendte \xc3\x96ssur tilbage til journalistikken som redakt\xc3\xb8r af Al\xc3\xbe\xc3\xbd\xc3\xb0ubla\xc3\xb0i\xc3\xb0 1996-97 og Dagbla\xc3\xb0i\xc3\xb0 V\xc3\xadsir 1997-98._NEWLINE_Han var en af drivkr\xc3\xa6fterne bag etableringen af Alliancen mellem de islandske venstefl\xc3\xb8jspartier i 1998, og efter Alliancens etablering som politisk parti i 2000 var han dets formand indtil 2005, hvor han tabte et kampvalg til Ingibj\xc3\xb6rg S\xc3\xb3lr\xc3\xban G\xc3\xadslad\xc3\xb3ttir. Et \xc3\xa5r senere valgtes han til formand for Alliancens altingsgruppe, og da partiet gik i regering med Selvst\xc3\xa6ndighedspartiet i 2007-09 blev \xc3\x96ssur minister for erhverv, energi og turisme og i det f\xc3\xb8rste \xc3\xa5r desuden minister for nordisk samarbejde. Fra 2009-13 var han udenrigsminister i partif\xc3\xa6llen J\xc3\xb3hanna Sigur\xc3\xb0ard\xc3\xb3ttirs venstrefl\xc3\xb8jsregering._NEWLINE_\xc3\x96ssur er en kendt blogger og facebook-skribent, hvis ofte skarpe kommentarer om islandsk politik hyppigt bliver citeret i den islandske presse.'